SEAT

SEAT (spansk: Sociedad Española de Automóviles de Turismo) er et spansk bilmerke og bilfabrikant med hovedkontor i Martorell, 30 kilometer nord for Barcelona. Det eies av Volkswagen Group. 

Som del av gjenreisingen etter den spanske borgerkrig og den andre verdenskrig ble både italienske Fiat og tyske Volkswagen invitert til å bidra med igangsetting av spansk bilproduksjon. Fiat vant og SEAT ble startet i Barcelona den 9. mai 1950. Fiat eide da 7 % av aksjene. Fiat-biler skulle produseres på lisens av SEAT, i likhet med Polski Fiat i Polen og tidlige Lada i Sovjetunionen. Komponenter skulle etterhvert lages i Spania.

I 1953 stod SEAT 1400 ferdig for salg (egentlig en Fiat 1400). Den 27. juni 1957 startet de produksjonen av SEAT 600 (Fiat 600), som ble det spanske symbolet på bevegelse og frihet og folkets nye evne til å utforske og reise. SEAT 800 var firedørsutgave fra 1963, og fabrikkens første egne design. Samme året (1963) lanserte de SEAT 1500 (samme som Fiat 1500). I 1965 startet eksport til Colombia og i  1968 produksjonene av SEAT 124 (Fiat 124). Så kom SEAT 131 og 132 (samme som Fiat 131 og 132). SEAT var i 1971 landets største selskap og stod for 58 % av spansksolgte biler. Fra 1967 til 1974 var hovedkvarteret flyttet til Madrid. Første helt egenutviklede bil var SEAT 1200 i 1975, og man produserte over to millioner biler det året Franco døde. De laget også SEAT Ritmo (Fiat Ritmo) fra 1978 og fra 1980 SEAT Panda (Fiat Panda, fra 1986 solgt som SEAT Marbella). Fra 1979 laget de også Lancia Beta på lisens.

Da Fiat i 1981 nektet å tilføre kapital, avsluttet SEAT samarbeidet. I 1982 lanserte de Fiat Ritmo-baserte SEAT Ronda som også ble solgt i England. SEAT fikk lisens for produksjon av VW og Audi. I 1986 ble Volkswagen AG majoritetsaksjonær, og i 1990 overtok selskapet alle aksjene. I 2010 hadde de firedoblet driftsunderskuddet fra 2008.Kjempetap for Seat fra NTB teksttjenste den 24. mars 2010.

Modeller
De fleste modellnavn har siden vært spanske byer og landskap
 SEAT Ibiza (1984–)
 SEAT Toledo (1991–2019), sedan
 SEAT Córdoba (1993–2008), liten bil, ligner VW Polo
 SEAT Alhambra (1996–2020), flerbruksbil, ligner Volkswagen Sharan
 SEAT Arosa (1997–2004), liten bybil
 SEAT León (1999–), kombi
 SEAT Altea (2004–2015), flerbruksbil
 SEAT Exeo (2008–2013, stor sedan og stasjonsvogn, ligner Audi A4
 SEAT Mii (2011–2021), minibil, ligner Volkswagen Up
 SEAT Ateca (2016–), en kompakt crossover, ligner Volkswagen Tiguan
 SEAT Arona (2017–), en subkompakt crossover
 SEAT Tarraco (2018–), en mellomstor crossover SUV

 SEAT  i Norge 
Fra 1989 ble den importert til Norge av Hamas Motor A/S på Fjellhamar, et selskap i Møllergruppen.Are Wormnes, Klart for Seat i Norge i Aftenposten den 7. september 1989. Etter at Møller la ned importen forsvant Seat fra markedet i 2006 grunnet dårlig salgsvolum.Slutt for Seat i Norge  Aftenbladet, 6. februar 2006 Sandvika Bil AS startet imidlertid opp med import av SEAT i 2013.«Seat: Gjør comeback i Norge» tv2.no, 21. april 2013

 Referanser 

 Eksterne lenker 

 SEATforum.no – Norsk SEAT forum

Kategori:Spanske bilprodusenter
Kategori:Bilmerker
Kategori:Etableringer i 1953
Kategori:Volkswagen-konsernet